次韻丹霞錄示羅疇老唱和詩四首 和古風
作者：李綱
朝代：宋

paragraphs: 快哉善知識，能以種種喻。
我今亦樂說，漸修與頓悟。
頓如草木芽，荄核已完具。
又如大明鏡，色像悉陳露。
漸如雞哺雛，羽翼勞覆護。
又如苗成實，非一朝夕故。
邈然孤峰頂，邂逅適相遇。
歷歷親見之，非是夢而寤。
却來共談說，妙契那復遻。
精勤假修習，即得無生趣。
清淨摩尼珠，初無塵垢汙。
圓成一滴水，豈殊千里霔。
妙藥須對治，能起膏肓痼。
欲觀皎日輪，當去漫天霧。
鐵輪頂上旋，不復有驚怖。
劫火洞燃時，自有安身處。
了兹一大事，餘外復何顧。
庭前柏樹子，古廟香爐去。
孤雲與獨鶴，何往不可寓。
返觀生死海，便是湼槃路。
普化示全身，達磨攜隻屨。
證道坐菩提，降魔成露布。
乃知費千談，不若行一步。
丹霞真道人，願力極堅固。
眼從慧中得，法乃佛親付。
疋馬與單槍，縱横自馳騖。
願見緣未合，臨風增景慕。
何以寫予懷，繼此龍津句。